MFC เสนอ REIT กองทรัสต์แรกของไทยเปิดขาย 17 พฤศจิกายน-8 ธันวาคม 58
เอ็มเอฟซีส่งทรัสต์เพื่อการลงทุนในอสังหาริมทรัพย์เอ็มเอฟซีอินดัสเตรียล หรือ MIT ลงทุนในกรรมสิทธิ์สมบูรณ์ในคลังสินค้าประเภทศูนย์ข้อมูล ในโซนอุตสาหกรรมใกล้ศูนย์กลางกรุงลอนดอน มีนโยบายจ่ายเงินปันผลไม่น้อยกว่าร้อยละ 90 ของกำไรสุทธิ
17 พ.ย. 2558

นางสาวประภา ปูรณโชติ กรรมการผู้จัดการ บริษัทหลักทรัพย์จัดการกองทุน เอ็มเอฟซี จำกัด(มหาชน) หรือ MFC เปิดเผยว่า เอ็มเอฟซีเปิดเสนอขายทรัสต์เพื่อการลงทุนในอสังหาริมทรัพย์เอ็มเอฟซีอินดัสเตรียล หรือ MIT ตั้งแต่วันที่ 17 พฤศจิกายน-8 ธันวาคมนี้ กองทรัสต์ MIT เป็น REIT กองแรกของไทยที่ลงทุนในทรัพย์สินที่มีศักยภาพของต่างประเทศ คือคลังสินค้าประเภทศูนย์ข้อมูล พื้นที่ 24,700 ตารางฟุต หรือ 2,294 ตารางเมตร มีมูลค่าโครงการประมาณ 1,500 ล้านบาท
โดยระดมทุนจากผู้สนใจลงทุนประมาณ 975 ล้านบาท จากนั้นจะนำเงินไปซื้อหุ้นสามัญ 100% ของบริษัท เอพียูเค จำกัด ซึ่งเป็นเจ้าของกรรมสิทธิ์ในศูนย์ข้อมูลชาร์ลตัน ยูนิตซี แองเคอเรจพอยท์ที่อยู่ในโซนอุตสาหกรรมใกล้ศูนย์กลางกรุงลอนดอน โดย ณ วันที่กองทรัสต์เข้าลงทุน บริษัทจะมีเงินกู้ยืมเงินจำนวนประมาณ 525 ล้านบาท ทั้งนี้ทรัพย์สินได้มีการปล่อยเช่าแก่บริษัท บีไอเอส จำกัด ซึ่งเหลือระยะเวลาเช่าประมาณ 17 ปี 6 เดือน โดยมีข้อตกลงในอัตราค่าเช่าที่มีการกำหนดอย่างชัดเจนและมีการเติบโตของอัตราค่าเช่าทุก 5 ปี กองทรัสต์ MIT มีนโยบายการจ่ายเงินปันผลไม่น้อยกว่าร้อยละ 90 ของกำไรสุทธิที่ปรับปรุงแล้วของรอบปีบัญชี และมีนโยบายป้องกันความเสี่ยงด้านอัตราแลกเปลี่ยนเงินตราต่างประเทศตามความเหมาะสมและสภาวการณ์ในแต่ละขณะ
กองทรัสต์ MIT มีจุดเด่นคือ ทรัพย์สินที่ลงทุนมีศักยภาพ ตั้งอยู่ในทำเลที่ดี ถือเป็นจุดยุทธศาสตร์สำหรับภาคอุตสาหกรรมและภาคค้าปลีก และมีปัจจัยพื้นฐานสำคัญต่าง ๆ รองรับครบถ้วนเหมาะสมสำหรับการให้บริการ Data Centre กองทรัสต์มีโอกาสรับรายได้ที่ดีจากสัญญาเช่าระยะยาวที่มีกำหนดอัตราค่าเช่าอย่างชัดเจนและมีการเติบโตอย่างต่อเนื่อง และทรัพย์สินเป็นกรรมสิทธิ์โดยสมบูรณ์จึงมีโอกาสในผลตอบแทนเพิ่มจากการเติบโตของมูลค่าทรัพย์สินในอนาคต บริษัท บีไอเอส จำกัด ซึ่งเป็นผู้เช่าทรัพย์สินนั้นเป็นผู้เชี่ยวชาญการให้บริการจัดการข้อมูล โดยชำระค่าเช่าตรงเวลาและไม่เคยผิดนัดการชำระค่าเช่า นอกจากนี้ธุรกิจ Data Centre เป็นธุรกิจที่เกี่ยวข้องกับการใช้ข้อมูลและวิวัฒนาการด้านคอมพิวเตอร์และไอที ซึ่งเป็นที่นิยมและมีการใช้เพิ่มขึ้นอย่างมากในปัจจุบัน อีกทั้งความต้องการในการจัดหาศูนย์จัดเก็บข้อมูลและศูนย์ปฏิบัติการสำรอง (Second Site) เพิ่มมากขึ้นและมีแนวโน้มเติบโตต่อไปในอนาคต
สำหรับผู้สนใจสามารถลงทุนขั้นต่ำได้ตั้งแต่ 10,000 บาท (1,000 หน่วย และเพิ่มเป็นทวีคูณของ 100 หน่วย) โดยติดต่อขอรายละเอียดเพิ่มเติมเกี่ยวกับนโยบายการลงทุน ความเสี่ยง ผลการดำเนินงานของกองทุนหรือหนังสือชี้ชวนได้ที่บลจ. เอ็มเอฟซี จำกัด (มหาชน) โทรศัพท์ 0-2649-2000 ติดต่อฝ่ายวางแผนการลงทุน กด 2 หรือ Contact Center กด 0 สาขาแจ้งวัฒนะ โทร.0-2835-3055-57 สาขาขอนแก่น โทร.043-20014-16 สาขาเชียงใหม่ โทร. 053-288955-59 และสาขาเซ็นทรัลพลาซา ระยอง โทร. 038-942-960-64 หรือที่ www.mfcfund.com
 
 